Griekwastad-moorde: Seun se getuienis "onmoontlik" | Maroela Media
"Ons is reeds ver weg van die waarskynlike, ons is nou by die onmoontlike," het staatsaanklaer Hannes Cloete aan die 17-jarige gesê tydens sy derde dag onder kruisverhoor.
Cloete het verskeie voorbeelde voorgehou oor hoe die seun sy weergawe van die aand se gebeure verander het, soos wat meer kenners in die verhoor getuig het.
Een voorbeeld is hoe hy glo aan verskeie mense, kort ná die moorde, gesê het hy geweet die Steenkamps is dood, maar vandeesweek het hy gesê hy het gedink hulle is dood, en dat hy nie seker was nie.
Hy was voorheen ook baie spesifiek oor hoeveel geld volgens hom uit die kluis gesteel is, maar het vandeesweek gesê hy dink dit was tussen R50 000 en R80 000. Cloete het hom weereens beskuldig dat hy jok.
Cloete het ook uitgewys dat die seun kort ná die moorde aan familie en vriende gesê het dat hy skote gehoor het terwyl hy in die skuur was, waar hy vir omtrent 10 minute lank gewag het, waarna hy in die huis in gegaan en kontak met Marthella gemaak het. Hy het daarna glo sy T-hemp gaan verander, teruggegaan na die skuur en met die bakkie weggery. "Hy het niemand vertel van die tweede stel skote wat hy gehoor het nie, maar hy getuig nou só. Dit bewys dat daar net een aanvaller was. Meer as een aanvaller sou gelyktydig skote gevuur het."
"Vir jou eie storie om sin te maak, moes Marthella nog ná die eerste stel skote gelewe het, hoe anders verduidelik jy die bloed op jou hemp? Die moorde kon alles tydens die eerste skietery gebeur het, dan sou almal dood gewees het as jy die huis ingegaan het, en dán sou jou storie sin gemaak het."
Die hoeveelheid bloed van Marthella op die seun se hemp maak ook, volgens die seun se verklaring, glo nie sin nie. "Daar was baie bloed op jou hemp. Waar het dit vandaan gekom? Dit kon nie weens die kort tydjie wat julle in kontak was, gebeur het nie." Die seun het geantwoord dat hy nie weet nie, maar dat dit seker in daardie stadium moes gebeur het.
Hy kon ook nie verduidelik waar sommige van die bloedmerke op sy hemp vandaan gekom het nie. "Dit is duidelik dat dit smeermerke was, wat van 'n onbekende voorwerp af gekom het. Dit is in die hof bewys," het Cloete gesê. Die seun het gesê dat slegs sy eie en Marthella se liggame in kontak gekom het, en dat hy nie die smeermerke kan verduidelik nie.
Hy het die seun gevra hoekom die "moordenaar" so gaaf met hom sou gewees het. "Hy is dan 'n wrede, koelbloedige moordenaar wat in die omtrek was, en hy het jou toegelaat om op die toneel rond te beweeg. Besef jy hoe dit klink?"
"Volgens jou verklaring moes daar iemand anders op die toneel gewees het," het Cloete gesê.
"Ja, u edelagbare," het die seun geantwoord. "Ek is nie 'n aanvaller nie, ek weet nie hoekom hy gedoen het wat hy gedoen het nie."
Regterpresident Frans Kgomo hoor tans getuienis aan in die hofsaak van die tiener wat verdink word van die moord op Deon Steenkamp (44), sy vrou Christelle (43) en hul dogter Marthella (14) op hul plaas Naauwhoek buite Griekwastad op 6 April 2012. Die staat voer aan die seun het die gesin geskiet, Marthella verkrag, en vir die polisie gejok.
Ondersoek aan die gang ná winkelsentrum ineenstort
Hierdie saak,moet nou klaarmaak.Dit duur nou te lank.
Die seun word uitgemaak as 'n vlymskerp geharde misdadiger wat die moorde tot die fynste besonderhede beplan het – maar tog baie dom was – in ons regstelsel MAG KAN EN SAL 'n moordenaar nie van sy slagoffer/s erf nie – hoe dom was die knaap dan?